Paġna Il-Kunsill tal-Unjoni Ewropea ddeċieda li l-persuni li jidhru fl-Annessi msemmija hawn fuq, kif emendati u implimentati, għandhom jiġu inklużi fil-lista ta' persuni u entitajiet soġġetti għall-miżuri restrittivi previsti fid-Deċiżjoni 2014/145/PESK u fir-Regolament (UE) Nru 269/2014 dwar miżuri restrittivi fir-rigward ta' azzjonijiet li jdgħajfu jew jheddu l-integrità territorjali, is-sovranità u l-indipendenza tal-Ukraina. Ir-raġunijiet għad-deżinjazzjoni ta' dawk il-persuni jidhru fl-entrati rilevanti f'dawk l-Annessi. Qed tinġibed l-attenzjoni tal-persuni kkonċernati għall-possibbiltà li ssir applikazzjoni lill-awtoritajiet kompetenti tal-Istat(i) Membru/i rilevanti kif indikat fis-siti elettroniċi fl-Anness II għar-Regolament (UE) Nru 269/2014, sabiex jiksbu awtorizzazzjoni biex jużaw il-fondi ffriżati għal ħtiġijiet bażiċi jew ħlasijiet speċifiċi (ara l-Artikolu 4 tar-Regolament). Il-persuni kkonċernati jistgħu jippreżentaw talba lill-Kunsill, flimkien ma' dokumentazzjoni ta' sostenn, biex id-deċiżjoni li huma jiġu inklużi fil-lista msemmija hawn fuq tiġi kkunsidrata mill-ġdid, qabel l-1 ta' Frar 2015, fl-indirizz li ġej: Ser jittieħed kont ta' kwalunkwe osservazzjoni riċevuta għall-fini tar-rieżami regolari tal-Kunsill, f'konformità mat-tielet subparagrafu tal-Artikolu 6 tad-Deċiżjoni 2014/145/PESK u l-Artikolu 14(4) tar-Regolament (UE) Nru 269/2014, tal-lista ta' persuni u entitajiet deżinjati. Qed tinġibed ukoll l-attenzjoni tal-persuni kkonċernati lejn il-possibbiltà li tiġi kkontestata d-deċiżjoni tal-Kunsill quddiem il-Qorti Ġenerali tal-Unjoni Ewropea, f'konformità mal-kondizzjonijiet stabbiliti fl-Artikolu 275(2) u l-Artikolu 263(4) u (6), tat-Trattat dwar il-Funzjonament tal-Unjoni Ewropea. Għal informazzjoni aħjar għall-konsumaturi, tneħħew il-kliem "parzjalment misjur" minħabba li fl-ispeċifikazzjoni attwali t-tisjir parzjali kien fakultattiv u b'hekk setgħu iqarrqu bil-konsumatur dwar in-natura reali tal-prodott. Ġie ppreċiżat li d-dimensjonijiet u l-piżijiet jirreferu għall-perjodu minimu ta' maturazzjoni billi perjodi ta' maturazzjoni twal ħafna jistgħu jwasslu għal tnaqqis konsiderevoli. Tul il-proċess ta' maturazzjoni, il-ġobon huwa suġġett għal nuqqas fil-piż, b'hekk, sabiex jinżamm kontroll iktar stabbli tal-prodott, tqies li kien xieraq li d-dimensjonijiet u l-piżijiet ikunu jirreferu għall-perjodu minimu ta' maturazzjoni. Dan wassal għal bidla fil-valuri li jirreferu għall-piż massimu tal-prodott li minn 8 kg sar 9 kg. Barra minn hekk, ittejbet id-deskrizzjoni tal-qalba tal-ġobon għat-Toma semixaħmi li, kif speċifikat fid-deskrizzjoni tal-prodott, minn ratba ssir iebsa mhux għal kollox tul il-maturazzjoni. Sabiex il-konsumatur jingħata indikazzjonijiet ċerti, ġie indikat espliċitament li l-qoxra ma tittiekilx. L-ispeċifikazzjoni attwali tgħid li "il-ħalib li jintuża fil-produzzjoni taż-żewġ varjetajiet tat-Toma Piemontese irid jiġi minn mill-inqas żewġ ħalbiet konsekuttivi u possibbilment minn ħalba waħda ta' ħalib sħiħ". Il-formulazzjoni ġdida taqra "il-ħalib li jintuża għall-produzzjoni tal-varjetajiet indikati fl-Artikolu 2 tal-ispeċifikazzjoni għandu jiġi minn tħalliba waħda jew aktar". Bl-introduzzjoni tal-ħlib awtomatiku, l-ammont ta' ħalbiet konsekuttivi kuljum jista' jiżdied. Mil-lat tekniku u xjentifiku, l-użu ta' sistemi ta' ħlib awtomatiku ma jippreġudikax il-karatteristiċi tal-ħalib; b'mod partikolari, il-kompożizzjoni tiegħu hija statistikament kompatibbli, f'termini ta' xaħam (grammi ta' xaħam/jum) u tal-frazzjoni tal-proteina (grammi ta' proteini/jum), ma' dik tal-ħalib miksub bi ħlib tradizzjonali. Is-saħħa tal-baqar saħansitra tittejjeb, billi dawn is-sistemi bil-prattika ta' żewġ ħalbiet biss jeliminaw l-istress ikkawżat, f'perjodu fejn it-treddigħ jilħaq l-ogħla livelli tiegħu. Il-possibbiltà li jinkisbu kwantitajiet kbar ta' ħalib iktar minn darbtejn kuljum tista' wkoll twassal biex is-sider u l-irjus tal-bżieżel jiġu soġġetti għal inqas stress, tittejjeb il-kwalità mikrobijoloġika tal-ħalib u titnaqqas l-okkorrenza tal-mastite. Peress li l-ispeċifikazzjoni attwali ma fiha l-ebda indikazzjoni dwar jekk il-ħalib għandux ikun ittrattat bis-sħana jew jitħalla mhux ipproċessat, tqies li kien xieraq li jiġi ppreċiżat li dan jista' jkun kemm ittrattat bis-sħana, kif ukoll mhux ipproċessat. Ta' min jgħid li l-ħin ta' mistrieħ previst għall-ħalib fil-kaldarun jiġi kkalkulat mit-tqegħid tal-ħalib fil-kaldarun. Fir-rigward tat-tneħħija parzjali tal-krema prevista għall-varjetà mhux għal kollox xaħmija, ġie ppreċiżat li din tista' ssir kemm bi xkumar, kif ukoll b'mod mekkaniku. Fl-ispeċifikazzjoni ġiet inkluża l-possibbiltà ta' żieda ta' fermenti lattiċi u/jew inokuli naturali. Dan għaliex it-titjib ġenerali fil-karatteristiċi tal-ħalib miksub f'dawn l-aħħar snin wassal għal tnaqqis konsiderevoli fil-batterji preżenti, li f'xi każijiet joħloq problemi fl-istadji ta' koagulazzjoni u maturazzjoni. Biex jiġu indirizzati dawn il-problemi possibbli, xi drabi jeħtieġ li jintużaw fermentazzjonijiet tal-ħalib u/jew inokulati naturali fil-bidu, biex tinkiseb l-aċidità meħtieġa għat-titjieb tal-konsistenza tal-baqta. Barra minn hekk, it-temperatura massima ta' koagulazzjoni tal-ħalib, li fl-ispeċifikazzjoni attwali kienet ta' 35 °C żdiedet għal 38 °C, billi l-fermentazzjonijiet tal-ħalib u l-inokulati naturali jiżviluppaw aħjar f'temperatura ta' koagulazzjoni qrib it-38 °C (jiġifieri t-temperatura tal-ħalib waqt it-taħlib). L-acidità tal-ħalib, li fl-ispeċifikazzjoni attwali kienet indikata fi SH, issa hija indikata fi PH. Dan it-tibdil ippermetti l-użu ta' indikatur iktar preċiż u adattat li jipprovdi kejl iktar sikur u jikkontribwixxi għal kisba ta' riżultati aħjar. Fir-rigward tal-ħin biex il-ħalib isir baqta, l-ispeċifikazzjoni attwali tindika minn 30 sa 40 minuta. Jitqies xieraq li jiġi indikat biss il-limitu massimu ta' 40 minuta, minħabba li l-ħin ta' koagulazzjoni jinbidel skont it-temperatura tal-ħalib u l-ammont ta' tames. Barra minn hekk, f'każ ta' tisħin ulterjuri tal-baqta tqies li kien xieraq li jiġi indikat biss il-limitu massimu tat-temperatura ta' 48°, filwaqt li jitneħħa l-limitu aktar baxx. L-esperjenza u l-informazzjoni miġbura f'dawn l-aħħar snin juru li xi drabi l-ħin biex il-ħalib isir baqta jkun inqas minn tletin minuta u li biex jinkisbu l-karatteristiċi ta' konsistenza tal-baqta mhux dejjem ikun meħtieġ tisħin u/jew li tintlaħaq it-temperatura minima prevista. Għalhekk, huwa iktar xieraq li min jagħmel il-ġobon jitħalla jiddeċiedi t-temperatura u l-ħin biex il-ħalib isir baqta, mill-esperjenza u l-professjonalità tiegħu u skont fatturi differenti. Il-ħin għat-tmelliħ fis-salmura, li attwalment huwa previst għal bejn 24 u 48 siegħa, jista' joħloq problemi, speċjalment fil-partijiet iżgħar, minħabba li dawn il-limiti jistgħu jirriżultaw fi tmelliħ li jista' jkun eċċessiv. F'dan ir-rigward huwa xieraq li jiġi indikat biss il-limitu massimu ta' 48 siegħa, sabiex jinżamm tmelliħ tajjeb tal-prodott. Fir-rigward tal-proċess ta' maturazzjoni, inbidlu l-valuri tal-umdità u tat-temperatura. L-umdità fl-ispeċifikazzjoni attwali kienet indikata għal madwar 85 %. Dan iċ-ċifra, li minn dejjem kienet ikkunsidrata bħala ċifra medja matul iż-żmien ħolqot diversi problemi ta' interpretazzjoni. Għalhekk, ittieħdet deċiżjoni li tingħata b'aktar preċiżjoni u ġie speċifikat li din iċ-ċifra tista' tvarja skont l-istaġun b'żieda jew tnaqqis ta' 13 %. Tqies xieraq li jiġi stabbilit limitu massimu għat-temperatura, b'hekk il-medda attwali ta' 6°-10° ġiet sostitwita b'temperatura massima ta' 13 °C. Dawn il-bidliet jippermettu ġestjoni aħjar tal-fażi ta' maturazzjoni tal-prodott u b'mod partikolari iqisu l-kundizzjonijiet attwali, speċjalment f'bini mingħajr arja kkundizzjonata u li għalhekk huma suġġetti għal varjazzjonijiet staġjonali. Biex tiġi żgurata l-awtentiċità u identifikazzjoni xierqa tal-ġobon "Toma Piemontese" fis-suq, tqies xieraq li titqiegħed marka tal-oriġini f'nofs waħda mill-uċuħ ċatti tal-prodott. Peress li l-ispeċifikazzjoni attwali ma ssemmix kemm minn dak li jieklu l-bhejjem joriġina miż-żona ta' produzzjoni indikata, biex tiġi enfasizzata r-rabta mat-territorju, qed jiġi speċifikat li l-għalf tipiku tal-bhejjem tal-ħalib huwa magħmul minn għalf frisk u/jew ikkonservat integrat b'mod xieraq u li jiġi primarjament (iktar minn 50 % tal-piż tar-razzjon) miż-żona ta' produzzjoni. Iż-żona ġeografika mhijiex varjata u tinkludi l-istess territorju u l-istess muniċipalitajiet, iżda l-ħolqien tal-provinċja ta' "Verbania Cusio Ossola" ikkawża li ċerti komuni li kienu parti mill-provinċja ta' Novara issa saru parti mill-provinċja l-ġdida. B'mod partikolari, il-provinċja ta' Verbania Cusio Ossola hija magħmula minn 77 muniċipalità li qabel kienu kollha parti mill-provinċja ta' Novara. Klassi 1.3. Ġobnijiet It-"Toma Piemontese" huwa tip ta' ġobon magħmul esklużivament minn ħalib tal-baqra sħiħ għall-varjetà b'ħalib sħiħ u semixkumat għall-varjetà semixaħmija. Il-prodott finali jrid ikollu l-karatteristiċi li ġejjin: (il-kejl u l-piż jirreferu għall-prodott wara perjodu minimu ta' maturazzjoni) Ħalib tal-baqra, melħ, tames tal-għoġol u possibilment fermentazzjonijiet tal-ħalib u/jew b'inokulati naturali. L-inokuli naturali għandhom ikunu prodotti fiż-żona ta' produzzjoni u/jew joriġinaw minn operazzjoni ta' ħidma preċedenti. L-għalf prinċipali tal-baqar għandu jikkonsisti f'għalf frisk u/jew ikkonservat, jew minn għalf bit-tiben li jiġi mill-mergħat, minn mergħat jew artijiet mimlija ħaxix u minn tiben li jiġu primarjament miż-żona ġeografika indikata. Il-proċess ta' produzzjoni kollu (it-trobbija u l-produzzjoni tal-ħalib, il-koagulazzjoni, it-trattament tal-ħalib magħqud, l-iffurmar, it-tisfija, it-tmellieħ u l-maturazzjoni) irid jitwettaq ġewwa ż-żona speċifikata fil-punt 4. Il-ġobon jista' jinbiegħ għall-konsum kemm sħiħ kif ukoll imqatta', f'porzjonijiet jew ippakkjat. Il-qtugħ f'porzjonijiet u l-ippakkjar jistgħu jsiru anke barra miż-żona ġeografika tal-produzzjoni. Il-marka tal-konformità tikkonsisti fit-twaħħil fil-fażi qabel il-kummerċjalizzazzjoni tat-tikketta stampata (ta' djametru minn 14 cm sa 27 cm) u f'marka mwaħħla f'nofs wieħed mill-uċuħ ta' kull forma bit-tqegħid ta' timbru intaljat apposta, li juri l-logo tad-DPO u l-ittra S għal prodott semixaħmi. Il-prodott ikun jista' jinħareġ għall-konsum biss wara li jiġi mmarkat u ttikkettat b'dan il-mod bid-Denominazzjoni Protetta tal-Oriġini "Toma Piemontese". Tista' tintuża kolla tal-ikel biex titwaħħal it-tikketta stampata. Il-marka tal-ġobon DPO Toma Piemontese tikkonsisti minn baqra stilizzata ta' lewn blu u fuqha l-kitba Toma Piemontese bl-abjad, b'ċirku madwarhom bil-kuluri tal-bandiera Taljana. Il-marka tal-oriġini tikkonsisti minn timbru tal-plastik u fuqu, fin-nofs, ras ta' baqra li fiha T stilizzata; fuq in-naħa tax-xellug tal-istampa għandu jiġi indikat il-kodiċi alfanumeriku li jiddistingwi l-produttur, indikat b'ittra kbira tal-alfabett u numru b'żewġ ċifri. Fil-kas tat-Toma Piemontese "semixaħmi", fuq il-logo u fin-nofs għandha tidher S kbira, fi spazju apposta għaliha. Fil-marka stampata, fin-nofs jidher il-logo tat-Toma Piemontese DPO u fil-bordura ħadra taċ-ċirku ta' barra tidher il-kitba Toma Piemontese DPO. Fil-każ tat-Toma Piemontese semixaħmi, għandha tidher ukoll il-kelma semixaħmi. L-istess logo għandu jidher ukoll fuq il-prodott f'porzjonijiet. Iż-żona tal-oriġini tal-ħalib, tal-produzzjoni u l-maturazzjoni tal-ġobon Toma Piemontese tinkludi t-territorju amministrattiv tal-provinċji ta': Novara, Vercelli, Biella, Torino, Cuneo, Verbania Cusio Ossola, kif ukoll il-muniċipalitajiet ta' Monastero Bormida, Roccaverano, Mombaldone, Olmo Gentile u Serole fil-provinċja ta' Asti, u l-muniċipalitajiet ta' Acqui Terme, Terzo, Bistagno, Ponti u Denice fil-provinċja ta' Alessandria. It-territorju definit huwa kkaratterizzat minn ħafna xita mqassma tajjeb, b'valuri bejn 800 u 1 500 mm kull sena li jilħqu l-minimu fix-xitwa, il-massimu fir-rebbiegħa u massimi sekondarji fis-sajf u fil-ħarifa u għandu disponibbiltà ta' tisqija konsiderevoli fil-pjanuri. Il-kundizzjonijiet tat-temp flimkien mas-sigħat ta' xemx karatteristiċi (il-valur assolut medju annwali huwa reġistrat għal 5,4 sigħat kuljum, b'massimu ta' 8,4 sigħat kuljum f'Lulju u minimu ta' 3,5 sigħat kuljum f'Novembru u Diċembru) u l-karatteristiċi tal-ħamrija, joħolqu taħlitha unika fl-Ewropa. Dawn il-karatteristiċi tal-ħamrija u l-klima jaffettwaw il-karatteristiċi tal-għalf billi jiffaċilitaw tkabbir sostanzjuż, u għalhekk dan ma jkunx suġġett għal problemi gravi li jistgħu jiġu kkawżati mis-sħana jew minn nuqqas ta' ilma. Il-mergħat u l-koltivazzjonijiet tal-għalf ġeneralment ikollhom abbondanza ta' sikrana, xnien u ħxejjex u legumi oħra ta' kwalità bħas-silla. Il-kwalità tal-għalf tippermetti produzzjoni eċċellenti ta' ħalib li tirriżulta f'ġobnijiet b'togħmijiet uniċi. Dawn il-kundizzjonijiet jiffavorixxu wkoll il-benessri tal-annimali mrobbija marbut mal-kundizzjonijiet ta' għixien. Il-kapaċità ta' min jagħmel il-ġobon fl-operazzjoni tal-qsim tal-baqta hija importanti biex tinkiseb konsistenza ideali tal-ġobon, li għandha tkun ratba u b'toqob żgħar u mifruxa. Il-ġobon huwa kkaratterizzat minn konsistenza ratba b'toqob żgħar u mifruxa. Il-kundizzjonijiet klimatiċi partikolari, jiġifieri xita frekwenti, umdità relattivament għolja fl-arja u sigħat ta' xemx partikolari, huma kkumplimentati mill-kapaċità ta' dawk li jagħmlu l-ġobon, li jagħmlu l-aħjar użu ta' dawn il-kundizzjonijiet, għalhekk it-Toma Piemontese laħaq l-ogħla livell tal-potenzjalità taż-żona ta' produzzjoni indikata f'varjetà ta' ġobon li huwa kkaratterizzat prinċipalment mill-irtubija tal-qalba. Il-kapaċità ta' min jagħmel il-ġobon, waqt il-qsim tal-baqta mingħajr tisjir jew tisjir parzjali u ħafif, tippermetti li l-ġobon jiġi forma ta' żibeġ li joħolqu armonija perfetta bejn il-massa tal-ġobon u x-xorrox. Barra minn hekk, il-maturazzjoni karatteristika, li tradizzjonalment issir f'għerien naturali jew f'ambjenti adattati kkaratterizzati minn livell għoli ta' umdità, tippermetti li anke f'din il-fażi tinżamm l-irtubija tal-qalba. It-test ikkonsolidat tal-ispeċifikazzjoni tal-prodott jinsab fuq is-sit elettroniku li ġej: jew billi wieħed imur direttament fil-paġna ewlenija tas-sit elettroniku tal-Ministeru għall-Politika Agrikola, l-Ikel u l-Forestrija (www.politicheagricole.it), jikklikkja fuq il-kliem "Qualità e sicurezza" (fuq in-naħa ta' fuq tal-lemin tal-iskrin) u mbagħad fuq "Disciplinari di Produzione all'esame dell'UE". Din it-talba, mir-Repubblika tal-Polonja, tikkonċerna l-produzzjoni u l-bejgħ bl-ingrossa tal-elettriku f'dak il-pajjiż. L-avviż rilevanti ġie ppubblikat fil-paġna 14 tal-ĠU C 186, fit-18 ta' Ġunju 2014. Id-data ta' skadenza inizjali kienet il-25 ta' Settembru 2014. Skont ir-raba' subparagrafu tal-punt 1 tal-Anness IV tad-Direttiva 2014/25/UE, l-iskadenza tista' tiġi estiża mill-Kummissjoni bil-kunsens ta' dawk li għamlu t-talba għal eżenzjoni kkonċernata. Minħabba l-ħtieġa li tinkiseb u tiġi analizzata informazzjoni addizzjonali, u bil-kunsens tar-Repubblika tal-Polonja, il-perjodu disponibbli għall-Kummissjoni sabiex tieħu deċiżjoni dwar din it-talba qiegħed jiġi b'dan estiż b'26 jum tax-xogħol. L-iskadenza finali hija għalhekk il-31 ta' Ottubru 2014.
Extracted from C_310_2014.html